Heinähattu, Vilttitossu ja jouluvintiö - Sinikka Nopola

Juoni: Vilttitossu pelkää, ettei saa jouluna riittävästi lahjoja ja ryhtyy hankkimaan niitä osin kyseenalaisinkin keinoin. Vilttitossu esiintyy muun muassa köyhänä lapsena kadulla ja laulaa tiernapojissa. Lopuksi hän keksii ryhtyä erityisen kiltiksi ja tekee palveluksia muille minkä kerkiää. Jouluaattona lahjoja on kuitenkin yhtä monta kuin Heinähatullakin.

Tavoite: Auttaa lasta ymmärtämään, että hyviä tekoja tulisi tehdä ehdoitta. Auttaa hoksaamaan, ettei joululahjojen määrä ole tärkeintä. Tehdä hyvää toisille.

Tehtävät:
Kirja voidaan lukea kokonaan jatkotarinana ja tehdä harjoitukset kirjan lukemisen jälkeen. Vastaavasti harjoituksia voidaan tehdä kirjan lukemisen välissä aina sopivissa kohdin.

1) Kerätkää leluja vähävaraisille
Tehkää kotien kanssa kampanja, jossa jokainen voi tuoda kotoaan jonkin lelun tai vaatteen, jota ei enää tarvitse. Nämä voidaan yhdessä lahjoittaa erilaisten keräysten kautta uusille omistajille.

Vaihtoehtoisesti voitte esimerkiksi leipoa joululeivonnaisia yhdessä ja myydä niitä vanhemmille / päiväkodin tai koulun väelle. Saaduilla rahoilla voitte ottaa osaa esimerkiksi Joulupuun, Hopen tai Joulupadan keräyksiin.

2) Ilahduttakaa ikäihmisiä esityksillä tai joulukorteilla
Maassamme elää paljon vanhuksia, jotka viettävät joulua yksin tai hoivakodissa. Voitte valmistella esimerkiksi pienen lauluesityksen tai runonlausuntaa ja käydä esittämässä sen vanhainkodissa. Mikäli ette pääse fyysisesti paikalle, voitte esimerkiksi videoida tai esiintyä Teamsin välityksellä.

Joulukortteja on myös helppo askarrella ja viedä esimerkiksi vanhainkotiin. Monilla paikkakunnilla järjestetään myös joulukorttikeräyksiä, joiden kautta kortit toimitetaan niitä kaipaaville.

3) Tehkää pieniä ihania tekoja toisillenne
Miettikää, millaisista teoista toiselle voisi tulla hyvä mieli; pyydän leikkiin, autan tehtävissä, piirrän kivan kuvan, lainaan jotain leluani.. Tehkää näitä tekoja toisillenne koko joulukuun ajan. Mikäli haluatte, voitte raportoida hyvistä teoista aina aikuiselle. Voitte myös kerätä hyvistä teoista esimerkiksi tarroja pahvista askarreltuun suureen joululahjapakettiin. Näin hyvät teot näkyvät pitkään kaikille.

